‘Boere verwerp ANC-beleid om 50% vir plaaswerkers te gee’Argieffoto (Pixabay) Louis Meintjies, president van TLU SA, het gesê hy het pas teruggekeer van ŉ inligtingstoer deur die landbougemeenskappe in Gauteng, Noodwes, die Vrystaat en KwaZulu-Natal. Die boere met wie hy samesprekings gehou het, staan sterk in hul waardes van ŉ vryemarkstelsel en privaat eienaarskap. “As deel van vrye onderneming kan daar geen gedwonge inmenging in die eienaarskap van ’n plaas wees nie en daarom stel ek kategories dat die meerderheid van die boere in Suid-Afrika die ANC se beleid dat hulle 50% van hul plase aan die plaaswerkers moet gee, in sy geheel verwerp,” het Meintjies gesê. “Ek het geluister na pres. [Jacob] Zuma se toespraak waarin hy dit duidelik gemaak het dat die ANC en die SAKP in sosialisme en kommunisme glo en dat hulle hul beywer om dit in Suid-Afrika in te stel. Die wêreld het genoeg bewyse in ander lande gesien wat die rampspoedige gevolge van kommunisme is, veral op die landbousektor,” het hy gesê. “Daar kan nie van boere verwag word om by te dra tot hul eie ondergang deur enige vorm van polities korrekte grondhervorming te aanvaar, of ŉ persentasie van hul plase aan hul werkers te gee, of hulle deel te maak van enige sosiale program wat die verantwoordelikheid van die regering moet wees nie.” Meintjies het verder gesê Zuma se uitspraak dat daar geen plek vir ondernemings in Suid-Afrika is wat nie die ANC ondersteun nie, is kommerwekkend. “Met ander woorde, beteken dit die ANC se guns moet op die een of ander manier gekoop word as jy wil sake doen in Suid-Afrika? Sou dit waar wees, maak dit die ANC die grootste misdaadsindikaat in die land.” Hy het bygevoeg hy is verbaas deur die vasbeslotenheid van boere om voort te gaan met hul bedrywighede, ten spyte van die ernstige droogte wat, vir ŉ tweede agtereenvolgende jaar, rampspoedige gevolge vir die landbou inhou. “Hierdie vasbeslotenheid kan ook gesien word in hul verenigde weiering om te onderhandel oor die eienaarskap van hul grond.”